På Nordjyllandsværket i Vodskov har den primære brændsel i årevis været kul fra Rusland, men nu er det endegyldigt slut. - Det er lykkedes os at skaffe kul fra andre leverandører, så vi ikke køber russisk kul, siger Per Clausen, der er formand hos Aalborg Forsyning. Ruslands invasion var ikke mange dage gammel, før Aalborg Kommune meddelte, at det skulle være slut med at fyre med kul på Nordjyllandsværket. Det så dog ud til at være lettere sagt end gjort. - Da alle vores kul på daværende tidspunkt var fra Rusland, så var det en ret voldsom beslutning, siger Per Clausen. Per Clausen anser det for usandsynligt, at der i fremtiden vil blive fyret med russiske kul i Danmark både set i lyset af den nuværende situation med Ruslands invasion af Ukraine men også, fordi kul om få år vil være udfaset ifølge ham. En stor opgave Ifølge Søren Gais Kjeldsen der er administrerende direktør hos Aalborg Forsyning har det været en stor opgave. - Det er en stor opgave, vi har stået med. Situationen har jo været den, at det ikke kun har været os, der har sagt vi ikke vil have kul fra Rusland, det har alle mulige andre lande også sagt. Nu kommer den megen kul i stedet fra USA, Columbia og Sydafrika. Det er planen, at kul som energikilde helt skal udfases på Nordjyllandsværket inden år 2028.

Opsummering:
Hvor det har vakt bekymring hos en lang række nordjyske virksomheder, at man eksempelvis kunne risikere, at der blev lukket for den russiske naturgas, er man et centralt sted i Nordjylland allerede lykkedes med at slippe fri af afhængigheden af fossile brændstoffer fra Rusland.